**4-8 KLASIŲ STANDARTIZUOTŲ TESTŲ REZULTATŲ PANAUDOJIMAS**

**1. Standartizuotų testų naudojimo reikšmė, pasitikrinant mokymosi pasiekimus.** Švietimo ir mokslo ministerija inicijavo projektą, kurio tikslas – padėti mokykloms pačioms įvertinti savo teikiamo ugdymo kokybę ir, jei reikia, padėti ją pagerinti. Viena iš tokių įsivertinimo priemonių yra standartizuoti testai (toliau – ST). Kol kas jie skirti lietuvių kalbos ir matematikos pasiekimams ketvirtoje ir aštuntoje klasėje patikrinti, aštuntos klasės mokiniams sukurti ir istorijos testai. Vėliau bus pasiūlyta galimybė patikrinti žinių lygį ir antrų bei šeštų klasių mokiniams

Diegiant šiuolaikinę vertinimo (vertinimas – nuolatinis informacijos apie mokinio mokymosi pažangą ir pasiekimus kaupimo, interpretavimo ir apibendrinimo procesas) ir įsivertinimo (įsivertinimas –paties mokinio daromi sprendimai apie daromą pažangą bei pasiekimus) kultūrą priimami sprendimai turi būti grindžiami patikima ir išsamia informacija. Tam, kad savivaldybės, mokyklos galėtų įvertinti savo stiprybes, silpnybes ir prioritetus, yra būtina objektyvi informacija apie mokinių pasiekimus. Bendriausi vertinimo tikslai yra du –esamos situacijos konstatavimas (apibendrinamasis vertinimas **–** vertinimas, naudojamas baigus programą, kursą, modulį) ir ko nors tobulinimas (formuojamasis vertinimas **–** nuolatinis vertinimas ugdymo proceso metu, kuris padeda numatyti mokymosi perspektyvą, pastiprinti daromą pažangą, skatina mokinius mokytis analizuoti esamus pasiekimus ar mokymosi spragas, sudaro galimybes mokiniams ir mokytojams geranoriškai bendradarbiauti). Siekiant užtikrinti kuo geresnį grįžtamąjį ryšį tarp mokytojų ir mokinių, rekomenduojama derinti formuojamąjį (klasės lygmenyje) ir apibendrinamąjį – sumuojamąjį (klasės, mokyklos ir šalies lygmenyse) vertinimą.

Standartizuotas mokinių pasiekimų vertinimas vykdomas praktiškai patikrintomis atrinktomis užduotimis, vieninga organizavimo, vertinimo metodika bei priemonėmis, o tai suteikia galimybes objektyviau į(si)vertinti mokinių ir mokyklų pasiekimus, tobulinti mokymą ir mokymąsi, suteikia duomenų bei informacijos, kuriais vadovaujantis būtų priimami pagrįsti sprendimai.

**2. 2014 m. mokymosi pasiekimų patikrinimo rezultatų, naudojant parengtus standartizuotus testus Klaipėdos miesto savivaldybės mokyklose, apibendrinimas.** 2014 metais Klaipėdos miesto visos bendrojo ugdymo mokyklos ir dvi nevalstybinės mokyklos, kuriose mokosi 4 ir 8 klasių mokiniai, nusprendė dalyvauti Nacionalinio egzaminų centro (toliau – NEC) organizuojamame mokymosi pasiekimų patikrinime, naudojant parengtus ST, skirtus įvertinti 4 ir 8 klasės mokinių mokymosi pasiekimus, padėti išsiaiškinti konkrečius mokymosi sunkumus ir problemas, kurias galima įveikti mokiniams, mokytojams ir mokykloms suteikiant tinkamą pagalbą. Savivaldybės, norinčios įsivertinti ugdymo konteksto faktorius, galėjo pasinaudoti ir NEC parengtais mokinių klausimynais. Šia galimybe Klaipėdos miesto savivaldybė pasinaudojo. Dalyvavimas tokiame mokymosi pasiekimų patikrinime yra svarbus ir todėl, kad savivaldybė iš ST rezultatų gali spręsti apie mokyklų darbo stiprybes ir tobulintinas sritis. Dalyvavimą ST patikrinime galima būtų suskirstyti į 5 etapus: 1) pasiruošimas ST vykdymui; 2) ST vykdymas;3) mokinių darbų taisymas ir vertinimas; 4) NEC ataskaitos analizė ir jos aptarimas;5). rezultatų panaudojimas mokyklos veiklos gerinimui.

ST vykdymas buvo aptartas su pradinių klasių mokytojais, dirbančiais 4 klasėse, ir su 8 klasių lietuvių kalbos, matematikos, istorijos dalykų mokytojais.

Vykdant mokinių žinių patikrinimą ST, dalyvavo 30 bendrojo ugdymo mokyklų (2 gimnazijos, 10 progimnazijų, 9 pagrindinės ir 7 pradinės mokyklos bei 2 viešosios įstaigos). ST patikrinime dalyvavo 1361 ketvirtųjų klasių mokinys ir 1478 aštuntųjų klasių mokiniai. ST koordinatoriais buvo paskirti direktorių pavaduotojai ugdymui: 29 asmenys koordinavo ST vykdymą 4 klasėse ir 28 – 8 klasėse. ST vykdyme dalyvavo administratoriai, t. y. asmenys, nedirbantys toje klasėje, kurioje buvo vykdomas mokinių pasiekimų patikrinimas. Priežiūros vykdymui buvo pasitelkti ir kitų švietimo įstaigų vadovai bei jų pavaduotojai. Priežiūrą vykdė 48 asmenys. Galima teigti, kad buvo užtikrintas ST vykdymo skaidrumas ir išvengta pašalinės pagalbos, atliekant mokiniams testus ar pildant klausimyną.

Mokinių darbai buvo koduoti ir taisymui paskirti kitos mokyklos mokytojams. Kad būtų išvengta subjektyvaus vertinimo, pradinių klasių ir lietuvių kalbos, matematikos bei istorijos dalykų mokytojai, talkinant Pedagogų švietimo ir kultūros centrui, rinkosi į metodinius pasitarimus, analizavo darbų pavyzdžius, vertinimo instrukcijas. Iš viso buvo suorganizuoti 5 seminarai vertintojams, kuriuose dalyvavo 208 asmenys. Ištaisyti darbai buvo pristatyti į Švietimo skyrių, kuris juos grąžino mokykloms rezultatų suvedimui į sistemą.

NEC pateikta ataskaita yra skirta apibendrintai, gilesnei visos savivaldybės mokyklų 4 ir 8 klasių mokinių 2014-ųjų metų ST rezultatų lyginamajai analizei. Ji padeda geriau suprasti situaciją savivaldybėje, lyginat su kitomis 2014 metais testavime dalyvavusiomis savivaldybėmis ir 2012-ųjų metų nacionalinio mokinių pasiekimų tyrimo pagrindine imtimi. Ataskaitoje teikiama informacija, kuria vadovaujantis galima spręsti apie savivaldybės mokyklų darbo stiprybes ir tobulintinas sritis. Šią informaciją reikia vertinti atsižvelgiant į testavime dalyvavusių mokinių mokymosi aplinkos mokykloje ir namų aplinkos kontekstą, mokinių poreikius ir galimybes, ugdymo procese atliekamo formuojamojo vertinimo rezultatus, kitas tik savivaldybės švietimo bendruomenei, vadovams, mokytojams ir tėvams žinomas aplinkybes.

Prieš savivaldybei pateikiant ataskaitą, kiekvienam ST atlikusiam mokiniui buvo parengta individuali lyginamoji ataskaita (su išsamiais paaiškinimais mokinio tėvams apie ST ir jų rezultatų interpretavimą) apie jo atliktų ST rezultatus: 4 arba 8 klasės mokinio pasiektą kalbos (atskirai skaitymo ir rašymo), matematikos, 8 klasės mokinio pasiektą istorijos mokymosi pasiekimų lygį, kiekvieno mokinio pasiekimus pagal atskiras testuojamų dalykų arba kognityvinių gebėjimų sritis. Mokiniui skirtoje individualioje ataskaitoje taip pat buvo pateikti duomenys, kaip pagal mokymosi pasiekimų lygius pasiskirsto mokyklos ir klasės, kurioje jis mokosi, ir šalies bendrojo ugdymo mokyklų mokiniai. Kiekvienai savivaldybės mokyklai buvo taip pat parengta ir pateikta trumpoji ataskaita apie apibendrintus pagrindinius ST rezultatus. Visa šia analitine medžiaga (mokyklos ir mokinių ataskaitomis) savivaldybė, mokykla ir mokytojai gali naudotis aptardami konkrečius kiekvieno mokinio, atskirų mokyklų ir visos savivaldybės mokinių pasiekimų gerinimo klausimus.

Ataskaitoje pateikta informacija, padedanti geriau suprasti ir pasinaudoti duomenimis apie savivaldybės mokyklų mokinių mokymosi pasiekimus: 1) ST atlikusių mokinių skaičius 4 ir 8 klasėse; 2) lyginamieji 4 ir 8 klasės mokinių ST ir mokinių klausimynų rezultatai; 3) apibendrinti lyginamieji 4 ir 8 klasės mokinių ST rezultatai pagal mokymosi pasiekimų lygius; 4) apibendrinti savivaldybės mokyklų 4 ir 8 klasės mokinių ST rezultatai pagal testuojamų dalykų turinio arba kognityvinių gebėjimų sritis; 5) procentinis rodiklis. Apibendrinta lyginamoji informacija apie savivaldybės mokyklų 4 ir 8 klasės mokinių testuojamų dalykų ST surinktų taškų vidurkį; 6) procentinio rodiklio stačiakampės diagramos. Savivaldybės mokyklų rezultatų lyginamoji analizė; 7) apibendrinta lyginamoji informacija apie savivaldybės mokyklų sukuriamą vidutinę pridėtinę vertę.

Visa ataskaitoje pateikta informacija rodo gerus Klaipėdos miesto 4 ir 8 klasių mokinių pasiekimus lyginant su kitų Lietuvos savivaldybių, dalyvavusių ST patikrinime, mokinių pasiekimais. NEC ataskaita buvo aptarta direktorių ir direktorių pavaduotojų ugdymui pasitarimuose, mokyklų pedagogų tarybos posėdžiuose. Visi Švietimo skyriaus specialistai analizavo savo kuruojamų mokyklų rezultatus, atkreipdami dėmesį į mokyklos sukurtą pridėtinę vertę ir mokinių savijautą mokykloje.

Analizuojant savivaldybės mokyklų rezultatus, daug dėmesio buvo skiriama vadinamoms voratinklinėms diagramoms, nes jose vaizdžiai matomi apibendrinti duomenys apie įvairių ST rezultatus, sukuriamą pridėtinę vertę bei įvairius rodiklius, apskaičiuotus remiantis mokinio klausimyno atsakymais (mokėjimo mokytis rodiklis, mokyklos klimato rodiklis ir pan.). Diagramose naudojama vieninga standartizuotų taškų skalė, kuri leidžia palyginti rodiklius vienus su kitais. Rodikliai perskaičiuoti į standartizuotus taškus taip, kad šalies vidurkis visuomet bus nulis, o standartinis nuokrypis – vienetas. Jei rodiklio reikšmė mažesnė už nulį, tai parodo, kad mokiniams toje srityje sekasi prasčiau nei šalies mastu, jei reikšmė didesnė už nulį – geriau.

1 pav. Apibendrinti savivaldybės ST 4 klasės duomenys

Klaipėdos miesto 4 klasių mokinių visi rodikliai yra geresni nei respublikos mokinių arba jie sutampa. Geriausi yra standartizuoti matematikos (0,4) ir rašymo (0,2) testų taškai, mokyklos klimato ir mokėjimo mokytis rodikliai sutampa su respublikos rodikliais. Šioje klasių grupėje turėtų būti daugiau dėmesio skiriama mokyklos klimato gerinimui ir mokėjimo mokytis kompetencijos gerinimui.

Savivaldybei ir mokykloms buvo pateiktos atskirų dalykų procentinės diagramos, iš kurių galima spręsti apie mokyklos mokinių pasiekimus kitų mokyklų kontekste, palyginti savo mokyklos atskirų dalykų vertinimą, nustatyti problemas, jei atskirų dalykų vertinimo rezultatai labai skiriasi.

2 pav. Klaipėdos savivaldybės mokyklų procentiniai rodikliai pagal mokomuosius dalykus (4 klasė)

Visų mokyklų 4 klasių mokinių pasiskirstymas pagal pasiekimų lygius pateiktas atskirose diagramose, todėl nesudėtinga mokykloms pasilyginti rezultatus, atkreipti dėmesį į sritis, kuriose mokinių pasiekimai turėtų būti geresni.

4 klasių mokiniai pagal mokymosi pasiekimų lygius pasiskirstė taip: pagrindinį ir aukštesnįjį lygį pasiekė 81,4 % mokinių matematikos, 71,1 % rašymo ir tik 49,6 % skaitymo srityje. Skaitymo srityje žymiai didesnė dalis mokinių (10,7 %) nei matematikos (2,1 % ) ir rašymo (3,4 %) srityse nepasiekė patenkinamo lygio.

3 pav. Apibendrinti 4 klasės matematikos duomenys

4 pav. Apibendrinti 4 klasės skaitymo duomenys

5 pav. Apibendrinti 4 klasės rašymo duomenys

8 klasių mokinių rašymo (0,8) ir skaitymo (0,6) rodikliai yra geresni nei 4 klasių, o matematikos – toks pat (0,4). 8 klasių mokinių yra aukštesni pridėtinės vertės ir mokėjimo mokytis rodikliai. Šioje klasių grupėje turėtų būti daugiau dėmesio skiriama mokyklos kultūros ir savijautos mokykloje rodiklių gerinimui.

6 pav. lentelė. Apibendrinti savivaldybės ST 8 klasės duomenys

Apibendrinta lyginamoji informacija apie visų savivaldybės mokyklų 8 klasių mokinių pasiskirstymą pagal testuotus mokomuosius dalykus pateikta procentinėje diagramoje. Dideli mokinių pasiekimų skirtumai pagal atskirus dalykus turėtų kelti susirūpinimą mokykloms, kurių kodai buvo 1, 4, 6, 15, 19, 20.

7 pav. lentelė. Mokyklų procentiniai rodikliai pagal mokomuosius dalykus (8 klasė)

8 klasių mokiniai pagal mokymosi pasiekimų lygius pasiskirstė taip: pagrindinį ir aukštesnįjį lygį pasiekė 71,1 % mokinių matematikos, 84,8, % rašymo, 74,7 % skaitymo ir 82,2 istorijos srityse. Skaitymo (3,1 %) ir matematikos (3,4 %) dalykų daugiau mokinių nei istorijos (1,4 % ) ir rašymo (2,0 %) nepasiekė patenkinamo lygio.

8pav. Apibendrinti 8 klasės matematikos duomenys

9 pav. Apibendrinti 8 klasės skaitymo duomenys

10 pav. Apibendrinti 8 klasės rašymo duomenys

11 pav. Apibendrinti 8 klasės istorijos duomenys

Atskirose diagramose buvo pateikti savivaldybės 4 ir 8 klasės mokinių apibendrinti rezultatai pagal testuojamų dalykų turinio arba kognityvinių gebėjimų sritis. 4 klasės mokiniams matematikoje gerai sekėsi užduotys, susijusios su statistika, skaičiais ir skaičiavimu, silpniau – su bendrųjų problemų sprendimo strategija. Iš kognityvinių gebėjimų geresni rezultatai buvo žinių ir supratimo srityje bei jų taikymo praktikoje, tačiau aukštesnieji mąstymo gebėjimai buvo silpnesni. Lietuvių kalbos rašymo dalyje buvo aukštai įvertintos kelios sritys – turinys, struktūra, raiška, kiek silpniau – raštingumas; skaitymo srityje gerai įvertinti žinių ir supratimo bei aukštesnieji mąstymo gebėjimai, silpniau – žinių taikymas praktikoje.

8 klasių mokiniams matematikos srityje gerai sekėsi problemų sprendimas ir stochastika, silpniau – geometrija, matai ir matavimai, taip pat buvo nustatyti ir aukštesnieji mąstymo gebėjimai. Lietuvių kalbos rašymo ir skaitymo srityse gerai ir silpniau buvo įvertintos tokios pačios sritys kaip ir 4 klasės mokinių. Istorijos rezultatai parodė, kad mokiniams gerai sekėsi istorijos tyrimas ir interpretavimas bei orientavimasis istoriniame laike ir erdvėje. Kognityvinių gebėjimų srityje gerai įvertintas žinių taikymas praktikoje.

Analizuojant savivaldybės ir atskirų mokyklų rezultatus, buvo pateiktos diagramos apie vidutinių rezultatų skirtumus savivaldybėje tarp mokyklų, o mokykloje – tarp atskirų mokinių. Visų savivaldybės 4 ir 8 klasių mokinių vidutinių rezultatų skirtumai savivaldybėje buvo palyginti su šalies mokinių įvertinimu ir išvestas procentinis rodiklis.

|  |  |
| --- | --- |
| 4 klasė | 8 klasė |
|  |  |

12 pav. Procentinis rodiklis. Vidutinių rezultatų skirtumai savivaldybėje (proc.).

*Diagramoje vertikaliu brūkšniu parodytas surinktų taškų vidurkių skirtumas tarp savivaldybės mokyklų, kurių vidutinis rezultatas didžiausias (viršutinė vertikalaus brūkšnio riba) ir mažiausias (apatinė vertikalaus brūkšnio riba).*

Surinktų taškų vidurkių skirtumas tarp savivaldybės mokyklų, kurių vidutinis rezultatas didžiausias ir mažiausias, beveik toks pat buvo visų dalykų 4 klasėse, tačiau ryškus skirtumas 8 klasėse buvo matematikos ir rašymo srityse.

Mokyklų mokinių vidutinių rezultatų skirtumai (lyginant pagal mokyklos tipą arba urbanizacijos laipsnį) patys savaime neleidžia patikimai ir pagrįstai teigti apie tų mokyklų darbo kokybės skirtumus. Lietuvos nacionaliniai mokinių mokymosi pasiekimų tyrimai, kaip ir daugelyje kitų pasaulio šalių, rodo, jog didelę dalį mokymosi pasiekimų skirtumų lemia mokinių namų aplinkos skirtumai, taip vadinamas mokinių socialinis ekonominis statusas (tėvų išsilavinimas, užimtumas, edukacinė aplinka namuose ir pan.). Nei švietimo sistema, nei mokykla negali daryti tiesioginės įtakos mokinių namų aplinkai, tačiau svarbus švietimo sistemos tikslas yra visiems mokiniams suteikti vienodas galimybes įgyti kokybišką išsilavinimą, užtikrinant tinkamą ugdymo kokybę mokyklose. Vienas iš pasaulyje plačiai taikomų mokyklos darbo efektyvumo matų – mokyklų sukuriama pridėtinė vertė, t.y. tiesioginis vidutinis mokyklos indėlis į kiekvieno tos mokyklos mokinio mokymosi pasiekimus, apskaičiuojamas atsižvelgiant į skirtingas mokinių socialines ekonomines sąlygas namuose ir kai kurias asmenines mokinio savybes.

Atskiram mokiniui mokyklos sukurta pridėtinė vertė apskaičiuojama kaip skirtumas tarp to mokinio realių pasiekimų ir prognozuojamų pasiekimų. Tuo tikslu nustatoma, kiek įvertinimo taškų vidutiniškai surenka kiti šalies mokyklų atitinkamos klasės mokiniai, pagal namų aplinką ir asmenines savybes panašūs į vertinamą mokinį. Pridėtinė vertė apskaičiuojama naudojantis mokinių užpildytų klausimynų duomenimis.

Atskiros mokyklos gali nevienodai veiksmingai (neveiksmingai) dirbti su skirtingų galimybių ir ugdymosi poreikių turinčiais, gerai ir prastai besimokančiais, gabiais ir vidutiniais mokiniais, pvz., mokyklos, kurios mokinių mokymosi pasiekimai gana aukšti, sukuriama pridėtinė vertė gali būti labai maža arba net neigiama.

Pridėtinė vertė svarbi norint kokybiškai išnagrinėti ir interpretuoti su mokinių pasiekimais susijusius veiksnius, numatyti perspektyvius mokinių pasiekimų gerinimo būdus, ji padeda suprasti ir įvertinti mokinių mokymosi kontekstą.

Kadangi Klaipėdos miesto savivaldybės gyventojų socialinė ir ekonominė situacija yra pakankamai gera, tai ir bendras miesto pridėtinės vertės vidurkis neturėtų būti labai aukštas. Miesto mokyklų 4 klasėse (11,2) pridėtinės vertės vidurkis yra žymiai mažesnis nei 8 klasėse (50,6). Darytina išvada, kad pradinėse klasėse miesto mokyklų įtaka mokinių pasiekimų rezultatams yra daug silpnesnė nei 5-8 klasėse.

4 klasė

8 klasė

13 pav. Savivaldybių mokyklų sukuriamos pridėtinės vertės vidurkiai (Klaipėdos m. savivaldybės kodas 8)

*Diagramose horizontalia punktyrine linija pažymėtas visų dalyvavusių 2014 m. ST savivaldybių mokyklų sukuriamos pridėtinės vertės vidurkis. Šalies mokyklų sukuriamą vidutinę pridėtinę vertę atitinka nulinė padala.*

Esminė vertinimo kaitos kryptis – didėjantys vertinimo informacijos kiekiai ir kokybė, gilėjanti vertinimo informacijos analizė ir besiplečiantis tos analizės rezultatų naudojimas mokymosi kokybės gerinimui. ST skirti įvertinti 4 ir 8 klasės mokinių mokymosi pasiekimus, padėti išsiaiškinti konkrečius mokymosi sunkumus ir problemas, kurias gali įveikti mokiniai, mokytojai ir mokyklos. Mokiniui testavimas gali būti naudingas tik tuo atveju, jei jis susietas su mokymosi stebėjimu. Toks vertinimas turi būti kriterinis (kriterinis vertinimas **–** vertinimas, kurio pagrindas – tam tikri kriterijai (pvz., standartai), su kuriais lyginami mokinių pasiekimai), nes tik toks vertinimas mokytojams sudaro galimybę stebėti mokinio pažangą ir spėti suteikti pagalbą. Tinkamai parengtų standartizuotų mokinių pasiekimų vertinimo įrankių naudojimas praktikoje sudaro prielaidas tobulinti mokytojų kvalifikaciją. Gerai parengtas kriterinis vertinimas turi ir netiesioginės įtakos mokymo(si) pasiekimams: jis sudaro prielaidas ugdyti mokytojų gebėjimus vertinti mokymąsi, skatina tobulinti kasdienio vertinimo klasėje sistemą ir (ar) metodiką bei padeda mokytojui labiau diferencijuoti ir individualizuoti ugdymą. Taikant standartizuotus (įsi)vertinimo įrankius, mokytojams ir mokiniams atsiranda galimybė pasitikrinti, koks yra atskirų mokinių ar klasės pasiekimų lygis, kokiose srityse būtina tobulinti mokymą ir mokymąsi bei kokie yra mokinių, klasės pasiekimai mokyklos kontekste. Tėvai gauna objektyvesnę informaciją apie vaiko pasiekimus bei vaiko lyginamąją vietą mokyklos kontekste.

Mokyklai atsiranda šios galimybės: pasitikrinti, koks yra mokyklos mokinių pasiekimų lygis, lyginant su bendrosiose programose aprašytais siektinais mokinių pasiekimais; palyginti skirtingų mokytojų darbo rezultatus; gauti patikimos informacijos apie testuojamų sričių pasiekimus ir panaudoti ją mokyklos veiklai tobulinti bei viešiesiems ryšiams; sulaukti pagalbos ar paskatinimo iš savivaldybės institucijų, kadangi padidėja mokyklų atsakomybė už ugdymo kokybę.

Savivaldybei vertinimo rezultatai teikia nešališką informaciją apie pasiekimų lygio įvairovę ir padeda įvertinti švietimo prieinamumo bei lygybės principų įgyvendinimą savivaldybėje. Papildžius testavimo rezultatus kitais duomenimis bei vertinimo būdais, galima gauti gana patikimą ir įvairiapusę informaciją apie kiekvienos mokyklos veiklos kokybę. Ši informacija reikalinga priimant švietimo valdymo sprendimus bei organizuojant pagalbą mokykloms ir jų tobulinimą.

**3. Mokymosi pasiekimų patikrinimo ST rezultatų panaudojimo rekomendacijos, siekiant gerinti ugdymo kokybę.** Mokymosi pasiekimų patikrinimo rezultatai, naudojant parengtus standartizuotus testus, apima dvi svarbias sritis: dalykinius gebėjimus ir mokinio savijautą mokykloje bei klasėje. Rekomendacijos skirtos abiems šioms sritims, kadangi ST rezultatų analizė, nustatant stipriąsias ir tobulintinas sritis, vykdoma visais lygmenimis (savivaldybės, mokyklos, klasės), įtraukiant į šį procesą visus švietimo dalyvius savivaldybėje.

Įvertinus mokinių mokymosi rezultatus pagal ST,rekomenduojama:

1. Savivaldybės administracijos Ugdymo ir kultūros departamento Švietimo skyriaus darbuotojams:
   1. Švietimo skyriaus vedėjo pavaduotojui:

* organizuoti iš NEC gautos Klaipėdos miesto savivaldybės 4 ir 8 klasės mokinių ST vertinimo ataskaitos (toliau – Ataskaita) aptarimą ir atlikti 2 metų ST rezultatų palyginimą šiais aspektais: miesto mokinių dalykinių pasiekimų stiprybės ir silpnybės; bendrųjų gebėjimų stiprybės ir silpnybės; ugdymo dalykų sudėtinių dalių stiprybės ir silpnybės. Interpretuojant ST rezultatus, vadovautis ir visa kita turima informacija;
* organizuoti Ataskaitos viešinimą ir jos santraukos paruošimą;
* nustatyti savivaldybės mokyklų darbo stiprybes ir tobulintinas sritis;
* nustatyti konkrečias problemas, kurias galima įveikti mokiniams, mokytojams ir mokykloms suteikiant tinkamą pagalbą;

1.2. Švietimo skyriaus vyr. specialistams, kuruojantiems mokyklas, turinčias 4 ir 8 klases:

* atlikti savo kuruojamų mokyklų ST rezultatų analizę, atskirų dalykų 2 metų rezultatų palyginimą, padėti išsiaiškinti konkrečius mokymosi sunkumus ir problemas, kurias galima įveikti mokiniams, mokytojams ir mokykloms suteikiant tinkamą pagalbą;
* aptarti su mokyklų vadovais 4 ir 8 klasės mokinių mokymosi pasiekimus, įvertinant rezultatų pokyčius pagal atskirų dalykų turinio sritis;
* atlikti mokinių savijautos mokykloje bei klasėje, mokyklos kultūros bei klimato rodiklių analizę, aptarti su mokyklos vadovais priemones, galinčias turėti įtakos šių rodiklių gerinimui;
* mokyklai, kuriai būtina pagerinti vieno ar kito dalyko pasiekimus, mokinių savijautą mokykloje bei klasėje, teikti konsultacijas dėl priemonių plano parengimo ar būtinų veiksmų įgyvendinimo.

2. Mokyklos vadovams:

* supažindinti mokytojus su Ataskaita, susitarti dėl rezultatų interpretacijos;
* atlikti atskirų dalykų 2 metų rezultatų palyginimą, padėti mokytojams išsiaiškinti konkrečius mokinių mokymosi pasiekimus, sunkumus ir problemas, įvertinti rezultatų pokyčius pagal atskirų dalykų turinio sritis;
* įvertinti savo mokyklos ST pasiekimų silpnybes ir stiprybes, nustatyti prioritetus;
* padėti mokytojams nustatyti mokymosi sunkumų priežastis ir ieškoti sprendimo būdų; identifikuoti sunkumus patiriančių mokinių mokymo(si) poreikius, suprasti, ko stinga konkrečiam vaikui.
* atlikti mokinių savijautos mokykloje bei klasėje, mokyklos kultūros bei klimato rodiklių analizę, aptarti ją su pedagogais ir tėvais; susitarti dėl priemonių, galinčių turėti įtakos šių rodiklių gerinimui, įgyvendinimo;
* planuojant ugdymo turinį ir procesą, atsižvelgti į ST rezultatus;
* užtikrinti ugdomojo proceso grįžtamąjį ryšį;
* planuoti mokytojų kvalifikacijos kėlimą darbui su naujais vertinimo ir įsivertinimo įrankiais ir patobulinti jų įgūdžius savo veiklos kokybės gerinimui, naudojant ST rezultatus;
* skleisti gerąją patirtį ir numatyti ST rezultatų viešinimo priemones.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_